stanford-oval/wikipedia huggingface dataset:
דיון וורוויק
התקופה בתקליטי ספטר (1962–1971)

וורוויק חתמה חוזים במקביל עם חברת ההפקה של בכרך ודייוויד ועם תקליטי ספטר. החוזה אפשר לבכרך חופש מוזיקלי בבחירת השירים ללא התערבות הנהלת חברת התקליטים. ב-1963 יצא לאור אלבום הבכורה של וורוויק, "Presenting Dionne Warwick".
הסינגל הראשון שהוציאה וורוויק היה, "Don't Make Me Over", שיצא לאור בתקליטי ספטר בנובמבר 1962. השיר הגיע למקום ה-21 בבילבורד הוט 100 ולמקום החמישי במצעד הרית'ם אנד בלוז. לאחר הצלחתו היחסית של הסינגל היא יצאה לסיבוב הופעות מוצלח בצרפת. היא שרה גם באולם האולימפיה והמבקרים הצרפתים קשרו לה כתרים כמו "הפנינה השחורה של פריז".
השיר "Anyone Who Had a Heart" היה הלהיט הראשון של וורוויק שהגיע ל-10 הראשונים בבילבורד הוט 100 (מקום שמיני) והיה גם להיט בינלאומי. היה זה בדצמבר 1963 ובאפריל 1964 הגיע להיטה הבא, "Walk On By" למעמד של להיט בינלאומי גדול (מקום שישי בארצות הברית ושמיני בבריטניה) ולמכירות של מיליון עותקים וביסס את מעמדה כזמרת מצליחה. במשך שנות ה-60 המשיכה וורוויק להוציא תקליטים רבים, 13 אריכי נגן בשנים 1963–1970, רובם בהפקתם של בכרך ודייוויד. שניים מהתקליטים הללו זכו למעמד של תקליט זהב. הראשון היה "Here Where There Is Love" ‏(1966) שכלל את הלהיטים "What the World Needs Now Is Love", ‏"I Just Don't Know What to Do with Myself" ואת שיר הנושא מהסרט "אלפי", אותו ביצעה וורוויק בטקס האוסקר בשנה שלפני כן. השני היה "Dionne Warwick in Valley of the Dolls" ‏ (1968) שכלל את הלהיטים "Do You Know the Way to San Jose" (זכה בפרס גראמי לביצוע הנשי הטוב ביותר במוזיקה הפופולרית ב-1969) ושיר הנושא לסרט "עמק הבובות" (מילים ולחן של דורי ואנדרה פרווין). תקליט זה הגיע למקום השישי במצעד מכירות האלבומים של בילבורד; דירוג שיא לאלבום של וורוויק בכל הקריירה שלה.
להיטים בולטים נוספים שהוציאה וורוויק בתקופה זו הם: "Reach Out for Me" ‏ (1964, מקום 20),‏ "Message to Michael"‏ (1966, מקום 8),‏ "I Say a Little Prayer"‏ (1967, מקום 4), ‏ "This Girl's in Love with You"‏ (1969, מקום 7) ו"I'll Never Fall in Love Again" ‏ (1969, מקום 6).
בספטמבר 1969 הופיעה וורוויק ברשת הטלוויזיה CBS בתוכנית אישית מיוחדת (ספיישל) בה אירחה את ברט בכרך, ג'ורג' קירבי, גלן קמפבל וקרידנס קלירווטר רבייבל.
התקופה ב"האחים וורנר" (1972–1978)

ב-1971 עזבה וורוויק את תקליטי ספטר, בעלת האופי המשפחתי וחתמה על חוזה עם שלוחת התקליטים של חברת הענק, "האחים וורנר". היא קיבלה תמורת החתימה על החוזה סכום של 5 מיליון דולר, על פי מגזין הבידור וראייטי, היה זה החוזה היקר ביותר לזמרת עד אותה עת. התקופה בחברת התקליטים של האחים וורנר נחשבת כאחת הפחות מוצלחות בקריירה של וורוויק. עם זאת, ב-1974 היא הוציאה את הלהיט "Then Came You" בדואט עם להקת הרית'ם אנד בלוז, "The Spinners" והשיר הגיע למקום הראשון בבילבורד הוט 100. הייתה זו הפעם הראשונה בה וורוויק הגיעה לצמרת המצעד. בתקופה זו הוציאה וורוויק חמישה אלבומים אולם הם לא זכו להצלחה משמעותית.
התקופה ב"תקליטי אריסטה" (1979–1995)

עם המעבר לתקליטי אריסטה ב-1979 ולהיטה "I'll Never Love This Way Again" (מקום 5 בבילבורד הוט 100) נהנתה וורוויק מהצלחה מחודשת. מיד אחריו יצא האלבום, "Dionne" וזכה גם הוא להצלחה רבה (מקום 12 במצעד האלבומים של בילבורד ואלבום פלטינה). את התקליט ואת הלהיטים שבו הפיק בארי מנילו (Barry Manilow) שהיה חתום באותה עת באריסטה גם כאמן מבצע. להיט נוסף באלבום זה היה "Deja Vu" ששותף לכתיבתו היה אייזק הייז. שני השירים הללו זכו גם בפרסי גראמי ב-1980, "I'll Never Love This Way Again" זכה פרס לביצוע הנשי לשיר פופ ו"Deja Vu" זכה בפרס לביצוע הנשי לשיר רית'ם אנד בלוז. גם האלבום הבא שהוציאה וורוויק, ב-1980, "No Night So Long", ושיר הנושא שלו שצעד כלהיט, זכו להצלחה יחסית.
בינואר 1980 אירחה וורוויק תוכנית ספיישל בת שעתיים בטלוויזיה שנקראה "Solid Gold '79". מתכונת זו אומצה לתוכנית שבועית של שעה אחת בה אירחה וורוויק אמנים שונים וביצעה עימם דואטים של שיריה ושל שיריהם. התוכנית רצה בשנים 1980–1981 ולאחר הפסקה, רצה בשנים 1985–1986.
להיטה הבולט הבא היה "Heartbreaker" שיצא לאור בספטמבר 1982. הלהיט נכתב על ידי חברי הבי ג'יז, הגיע למקום העשירי בבילבורד הוט 100 והיה להיטה המצליח ביותר של וורוויק בשנות ה-80. בראיון מאוחר יותר הודתה וורוויק כי לא אהבה את השיר וכי הקליטה אותו רק מאחר שסמכה על שיפוטם של חברי הבי ג'יז כי יהיה זה להיט. וורוויק התייחסה לכך במילים: "בכיתי כל הדרך אל הבנק".
ב-1985 השתתפה וורוויק, יחד עם אמנים רבים נוספים, בהקלטת שני להיטים שנוצרו עבור צדקה; " We Are the World", למען קורבנות הבצורת באתיופיה, ו"That's What Friends Are For" למען המלחמה באיידס. במשך כל שנות ה-80 היא המשיכה להקליט, בהצלחה חלקית. חלק מהשירים באלבומיה שזכו להצלחה היו הקלטות דואטים עם אמנים ידועים כמו: לותר ואנדרוס (Luther Vandross), גלן ג'ונס (Glenn Jones), בארי מנילו, ג'פרי אוסבורן (Jeffrey Osborne), קאשיף (Kashif) והווארד יואיט (Howard Hewett).
ב-1991 הקליטה את השיר, "It's All Over", בדואט עם דיטר בוהלן מהצמד הגרמני מודרן טוקינג. השיר זכה להצלחה חלקית בגרמניה.
שנות ה-90 ועד היום

החל משנות ה-90 זכתה וורוויק להצלחה מסחרית מועטה והיא הפחיתה את הקלטותיה והופעותיה. בשנות ה-90 היא הפנתה את רוב פעילותה לנושאים הקשורים בעל-טבעי והנחתה תוכנית טלוויזיה פופולרית שאירחה מדיומים. באוקטובר 2002 היא נבחרה להיות שגרירה של רצון טוב של ארגון המזון והחקלאות. ב-2006 הופיעה בהופעת אורח בתוכנית הבידור הטלוויזיונית הפופולרית אמריקן איידול, כשהיא מלווה בפסנתר על ידי דייוויד בכרך. באותה שנה חתמה על חוזה הקלטה עם "תקליטי קונקורד", חברה המתמחה באמני ג'אז. בעשור הראשון של המאה ה-21 הופיעה וורוויק מספר פעמים בקונצרטים למטרות צדקה וכאורחת בתוכניות טלוויזיה. בשנת 2011 השתתפה בעונת הVIP הרביעית של תוכנית המציאות "המתמחה", שם הודחה בשבוע הרביעי.
ב-19 במאי 2015 הופיעה בישראל בהיכל מנורה מבטחים.
בשנת 2018 שיחקה בסרט הפעולה "חמוש" לצד לאז אלונזו.
חיים אישיים

ב-1966 נישאה וורוויק לשחקן והמתופף ויליאם דייוויד אליוט (1934–1983). הם התגרשו לאחר כשנה אך נישאו בשנית לאחר שלושה חודשים נוספים. נולדו להם שני בנים; דייוויד (1969) ודיימון (1973, כיום, מפיק מוזיקלי). ב-1975 התגרשו בשנית. מאז[דרוש מקור], נקשר שמה בנושא זוגיות עם הידוענים: טימי בראון (כוכב פוטבול), סשה דיסטל (זמר צרפתי), פיליפ מייקל תומאס (שחקן טלוויזיה וקולנוע), אדגר ברונפמן (הבן) (איש עסקים) וג'יאני רוסו (שחקן אמריקאי).
וורוויק שהתה בברזיל תקופות ארוכות החל משנות ה-60, עת ביקרה שם לראשונה, ועד 2005, אז שבה לארצות הברית לסעוד את אמה ואת אחותה במחלתן. היא מחזיקה גם באזרחות ברזילאית, דוברת פורטוגזית ואף הצהירה בראיון כי רצונה לחיות בברזיל בשנים שנותרו לה.
דבר שאינו מתכוון

דבר שאינו מתכוון הוא מונח הלכתי המתייחס לתוצאה שמבחינת עצמה אסורה, אך נגרמת כתוצר לוואי של פעולה מותרת, תוצאה שלא הייתה בכוונת האדם בעת שחשב לעשות את המעשה. לדוגמה, אדם המהלך בדרך בשבת, במקום שיש סבירות שיתלשו עשבים בהליכתו, אך אין הדבר ודאי שייתלשו. תלישת העשבים כשלעצמה היא מלאכת קוצר, אך כיוון שאין בכוונתו של ההולך בדרך לתלישת העשבים, וגם אין הדבר וודאי שיתלשו עשבים, הרי זה נחשב 'דבר שאינו מתכוון' שלגביו נחלקו רבי יהודה ורבי שמעון אם הוא אסור או מותר. השימוש במושג נפוץ במיוחד בהלכות שבת, אף על פי שהוא אינו מיוחד לשבת, וקיים בכל איסורי התורה.
דין דבר שאינו מתכוון > דבר שאינו מתכוון בשבת

בדין זה ישנה מחלוקת תנאים, ובה בעלי הדעות המרכזיים הם רבי יהודה ורבי שמעון, האם "דבר שאינו מתכוון" מותר או אסור. מחלוקת זו מוזכרת בפירוש במשנה במסכת ביצה, ונזכרת במקומות נוספים בדרך אגב, וכך נזכר במסכת ביצה:
שלשה דברים רבי אלעזר בן עזריה מתיר וחכמים אוסרים... ומקרדין את הבהמה ביום טוב... רבי יהודה אומר: אין מקרדין את הבהמה ביום טוב, מפני שעושה חבורה, אבל מקרצפין. וחכמים אומרים: אין מקרדין, אף לא מקרצפין
הגמרא מסבירה שמחלוקת זו עוסקת במחלוקת בדין דבר שאינו מתכוון:
וג' [כלומר שלוש] מחלוקות בדבר. רבי יהודה סבר: דבר שאינו מתכוין - אסור. מיהו, קרוד - קטנים ועושין חבורה, קרצוף - גדולים, ואין עושין חבורה, ולא גזרינן קרצוף אטו קרוד. ורבנן סברי נמי כרבי יהודה דבר שאינו מתכוין אסור, וגזרינן קרצוף אטו קרוד. ורבי אלעזר בן עזריה סבר לה כרבי שמעון, דאמר: דבר שאינו מתכוין מותר, ובין קרוד ובין קרצוף שרי.
במשנה הבאה מובאת דעת ר' יהודה בנושא באופן יחיד:
רבי יהודה אומר, כל הכלים אינן נגררין, חוץ מן העגלה, מפני שהיא כובשת
ובתוספתא מובאת דעת רבי שמעון:
רבי שמעון אומר, גורר אדם מטה כיסא וספסל אצלו בשבת, ואין צריך לומר ביום טוב
כלומר, רבי יהודה אוסר לגרור כלים על גבי קרקע מפני שהכלי עלול לחְרוץ בקרקע – דבר האסור משום מלאכת חורש (בשדה פתוח) או בונה (בבית עם רצפת עפר), וכן אוסר לסרק בהמה באופן שאולי יגרום להורדת דם. רבי שמעון, לעומת זאת, סובר שאין לחשוש לתוצאות לוואי, ומתיר את המעשה כל עוד הכוונה אינה לעשות את המלאכה האסורה. גם רבי אליעזר סובר כמותו, ולכן מתיר סירוק בהמה שיכול לגרום להורדת דם.
מחלוקת זו מובאת בעוד הקשרים רבים בהלכות שבת.
דין דבר שאינו מתכוון > דבר שאינו מתכוון בשאר התורה

ישנם כמה מקרים שהותרו בשאר התורה משום דבר שאינו מתכוון, למשל במשנה בכלאים, מובא:
מוכרי כסות מוכרין כדרכן, ובלבד שלא יתכוין בחמה מפני החמה ובגשמים מפני הגשמים, והצנועין מפשילין במקל לאחוריהן
דין זה הובא כאפשרות להסביר את ההיתר למול תינוק שיש בהרת על גבי ערלתו (הסבר זה לכאורה נדחה כיוון שחיתוך הבהרת במילה הוא "פסיק רישיה" - עיין גמרא שבת, דף קלג', ב'), לגבי ההיתר להקיז דם לבהמת בכור (גמרא בכורות דף לג, ב), ועוד.
בשיטת רבי יהודה נחלקו הראשונים:
לדעת רוב הראשונים, רבי יהודה אוסר דבר שאינו מתכוון מהתורה.
אולם לדעת בעלי התוספות, רבי יהודה אוסר דבר שאינו מתכוון מהתורה רק בשאר איסורים, אולם באיסורי שבת מודה רבי יהודה שהאיסור הוא מדברי חכמים בלבד (תוספות מסכת יומא דף לד', ב').
דין דבר שאינו מתכוון > פסיקת הלכה

כבר בגמרא פסקו האמוראים כשיטת רבי שמעון, שדבר שאינו מתכוון מותר.
דוגמה לכך, בגמרא במסכת ביצה נאמר:
אמר רבא אמר רב נחמן אמר שמואל, ואמרי לה אמר רב נחמן לחודיה, הלכה כרבי שמעון, שהרי רבי אלעזר בן עזריה מודה לו. אמר ליה רבא לרב נחמן, ולימא מר הלכה כרבי יהודה שהרי חכמים מודים לו? אמר ליה אנא כרבי שמעון סבירא לי, ועוד שהרי רבי אלעזר בן עזריה מודה לו
בדומה לכך נאמר במסכת שבת: ”אמר אביי כל מילי דמר עביד כרב לבר מהני תלת דעביד כשמואל מדליקין מנר לנר ומתירין מבגד לבגד והלכה כרבי שמעון בגרירה דתניא רבי שמעון אומר גורר אדם מטה כסא וספסל ובלבד שלא יתכוין לעשות חריץ” (תלמוד בבלי, מסכת שבת, דף כ"ב, עמוד א')
ואמנם כמעט כל הראשונים הסכימו שההלכה במחלוקת זו היא כדעת רבי שמעון שדבר שאינו מתכוון - מותר. אולם דעת השאילתות היא שרק בהלכות שבת הלכה כרבי שמעון, ואילו בשאר איסורי תורה הלכה כרבי יהודה, שדבר שאינו מתכוון אסור.
בשולחן ערוך נפסקה הלכה כרבי שמעון: ”מותר לילך על-גבי עשבים, בין לחים בין יבשים, כיוון שאינו מתכון לתלוש. אבל האוכלים בגִנות אסורים לטל ידיהם על העשבים, שמשקים אותם, אף-על-פי שאינם מכונים פסיק רישא הוא” (שולחן ערוך, אורח חיים, סימן של"ו, סעיף ג'). וכן פסקו הרב עובדיה והרב יצחק יוסף (עיין חזון עובדיה שבת חלק ג' עמוד לא, ד"ה איתא, וחלק ד' עמודים עד-עו).
למעשה פסיקת האחרונים היא שדבר שאינו מתכוון מותר, ולדעת רובם דין זה נכון להלכה אף בשאר איסורי תורה.
פסיק רישא

היתר "דבר שאינו מתכוון", המתיר פעולה אסורה, לא נאמר כאשר מדובר בתוצאה בלתי נמנעת, דבר המכונה בהלכה – "פסיק רישא" (או "פסיק רישיה") (=יחתך ראשו). מצבים המוגדרים "פסיק רישא" הם כאלה שבהם האדם שעושה את המעשה מוכרח לדעת מראש שיש למעשהו תוצאות אסורות, מכיוון שהן בלתי נמנעות, ואין העושה זאת יכול לטעון שאינו מתכוון לכך.
מקור משמעות המונח "פסיק רישא" היא כפי שמנסח זאת הרמב"ם: ”הרי שצריך לראש עוף לצחק בו לקטן וחתך ראשו בשבת, אף על פי שאין סוף מגמתו להריגת העוף בלבד – חייב, שהדבר ידוע שאי אפשר שיחתוך ראש החי ויחיה, אלא המוֵת בא בשבילו” (משנה תורה, ספר זמנים, הלכות שבת, פרק א', ו'). במקרים מסוג זה אמרו אביי ורבא בתלמוד מספר פעמים שאף רבי שמעון, שמתיר בדרך כלל "דבר שאינו מתכוון", אוסר "פסיק רישא".
החילוק בין פסיק רישא לאינו פסיק רישא הוא רק בדבר שאינו מתכוין, אך כאשר קיימת כוונה מכוונת הפעולה אסורה גם אם אינה פסיק רישא.
פסיק רישא > דוגמאות לפסיק רישא

סגירת דלת : אם בסגירת דלת הבית ברור שתוך סגירת הדלת תִכָּלֵא חיה בבית, אף שאינו מתכווין לכך, אסור לסגור את הדלת, שהרי זו מלאכת צד מדין פסיק רישא.
תלישת עשבים: אם בהליכה על עשבים אין ודאות שההליכה תתלוש עשבים, מותר ללכת על העשבים מדין דבר שאינו מתכוון. אך אם ברור שתוך ההליכה על העשבים יעקרו עשבים, אסור ללכת על העשבים בשבת משום מלאכת קוצר בפסיק רישא.
פסיק רישא > פסיק רישא דלא ניחא ליה

כאמור, דין "פסיק רישא" הוא כאשר האדם בפעולתו לא התכוון למלאכה האסורה, אך ברור שבפעולתו שהמלאכה תעשה בוודאות. במקרה בו ברור שהמלאכה תעשה בוודאות, אך תוצאת המלאכה האסורה אינה נוחה לעושה המעשה קיימת מחלוקת ראשונים האם האיסור הוא דרבנן, או מותר מלכתחילה. רובם המכריע של הפוסקים הכריעו כדעה הראשונה, שהדבר אסור מדרבנן.
פסיק רישא > פסיק רישא באיסור דרבנן

אם פעולת האדם תגרום בוודאות לאיסור דרבנן להיעשות, לדעת רוב הפוסקים גם פעולה זו אסורה. לכן אסור לגרור ספסל כשוודאי שיעשה חריץ בקרקע, אף על פי שעשיית החריץ נעשית בשינוי, וממילא האיסור הוא רק מדרבנן.
לעומת זה, ב"פסיק רישא דלא ניחא ליה" באיסור דרבנן, יש פוסקים שמתירים ויש שאוסרים, ובשעת הצורך מקלים.
פסיק רישא > פסיק רישא לשעבר - ספק פסיק רישא

"ספק פסיק רישא" (נקרא גם 'פסיק רישא לשעבר'), הוא כאשר קיים ספק בידיעת אדם לגבי המציאות. לדוגמה, אדם סוגר את דלת ביתו, ולא יודע אם יש בבית בהמה או לא. אם יש - אז סגירת הדלת היא מלאכת צד מדין פסיק רישא. אם אין בבית בהמה - מותר לסגור את הדלת לכתחילה.
הט"ז פוסק במקרה שאדם סוגר תיבה שייתכן שיש בה זבובים, ואם יש בה - יחשב הדבר כצידה, שמותר לסגור אותה כי הדבר לא נחשב "פסיק רישא". אך לדעת רבי עקיבא איגר הדבר אינו בכלל דבר שאינו מתכוון והוא אסור. להלכה הסכים המשנה ברורה עם דברי הט"ז וכתב להתיר ספיק פסיק רישא אף באיסורי דאורייתא.
דעת הראשון לציון הרב עובדיה יוסף והרב יצחק יוסף שספק פסיק רישא נחשב דבר שאינו מתכוון, ולכן מותר לכתחילה (בדיני שבת).
ראו גם

מלאכה שאינה צריכה לגופה
הערות שוליים

↑  מסכת עירובין דף ק, ב: "אמר רמי בר אבא אמר רב אסי אסור לאדם שיהלך על גבי עשבים בשבת משום שנאמר ואץ ברגלים חוטא תני חדא מותר לילך על גבי עשבים בשבת ותניא אידך אסור לא קשיא הא בלחים הא ביבשים ואי בעיית אמא הא והא בלחים ולא קשיא כאן בימות החמה כאן בימות הגשמים ואיבעית אמא הא והא בימות החמה ולא קשיא הא דסיים מסאניה הא דלא סיים מסאניה ואיבעית אמא הא והא דסיים מסאניה ולא קשיא הא דאית ליה עוקצי הא דלית ליה עוקצי ואיבעית אמא הא והא דאית ליה עוקצי הא דאית ליה שרכא הא דלית ליה שרכא והאידנא דקיימא לן כרבי שמעון כולהו שרי". וברש"י: "כר' שמעון - דאמר דבר שאין מתכוין מותר".
↑  פסיק - חיתוך, רישא - ראשו.
↑  תלמוד בבלי, מסכת שבת, דף קל"ג, עמוד א'.
↑  תלמוד בבלי, מסכת שבת, דף קל"ג, עמוד א'.
↑  ישנה מחלוקת מה משמעות המושג "לא נח"- האם מדובר ברצון שהמלאכה האסורה לא תתבצע, או פשוט בחוסר אכפתיות לגבי המלאכה האסורה שתקרה בוודאות.
↑  תוספות, מסכת שבת, דף קג., ד"ה לא
↑  דעת הערוך ערך 'פסק' ו'סבר'. מובא גם בתוספות על התלמוד בבלי, מסכת שבת, דף ק"ג, עמוד א' ד"ה לא, וכן בעוד כמה דעות ראשונים
↑  משנה ברורה, סימן שט"ז, סעיף קטן ה', ועיין עוד בשו"ת יביע אומר חלק ה'סימן כ"ז אות א.
↑  ביאור הלכה שטז, ג ד"ה ולכן יש לזהר).
↑  הרב עובדיה יוסף, שו"ת יחוה דעת, חלק א' עמוד קמג'
↑  הרב יצחק יוסף, ילקוט יוסף, שבת, כרך ה', עמוד רלא'
↑  הרב יצחק יוסף, ילקוט יוסף, קש"ע, "פסיק רישה בשבת", סעיף יא'
| הלכות ואיסורי שבת |
| --- | --- | --- |
| כללים | מזיד עם התראה • מזיד • שוגג • דבר שאינו מתכוון • פסיק רישא • מלאכה שאינה צריכה לגופה • מלאכת מחשבת • שניים שעשאוה • שינוי • גרמא בשבת • מקלקל • מתעסק • חצי שיעור • מסייע אין בו ממש • פיקוח נפש דוחה שבת. |  |
| מוקצה | מוקצה מחמת גופו • מוקצה מחמת איסור • מוקצה מחמת חסרון כיס • מוקצה מחמת מיאוס • מוקצה מחמת מצווה • כלי שמלאכתו לאיסור • ביטול כלי מהיכנו • בסיס לדבר האסור • נולד • טלטול על ידי דבר אחר • מיגו דאתקצאי • גרף של רעי |  |
| שבות | שבות דשבות • אמירה לנוכרי • עובדין דחול • מראית עין • ממצוא חפצך • ודבר דבר • הכנה משבת לחול • טרחא יתירה • מקח וממכר בשבת • שכר שבת • שטרי הדיוטות • מוליד • רחיצה בשבת • רדיית הפת • גזירת סנדל המסומר |  |
| עונשים | סקילה • כרת • קורבן חטאת • מלקות • מעשה שבת |  |
| שונות | מחמר • תחום שבת • שביתת כלים • שביתת בהמתו |  |
| מלאכות שבת | מלאכות שבת |  |
| צביעת יריעות המשכן | זורע • חורש • קוצר • מעמר • דש • זורה • בורר • טוחן • מרקד • לש • מבשל |  |
| הכנת היריעות | גוזז • מלבן • מנפץ • צובע • טווה • מיסך • שתי בתי נירין • אורג • פוצע • קושר • מתיר • תופר • קורע |  |
| הכנת כיסויי עורות | צד • שוחט • מפשיט • מעבד • ממחק • משרטט • מחתך |  |
| הקמת המשכן | כותב • מוחק • בונה • סותר • מכבה • מבעיר • מכה בפטיש • הוצאה מרשות לרשות |  |
| תולדות מלאכות שבת | מפרק • השקיה • הגבנה • חליבה בשבת |  |
| הלכות עירובין | הלכות עירובין |  |
| רשויות השבת | רשות הרבים • רשות היחיד • כרמלית • מקום פטור • (מדרבנן: קרפף יותר מבית סאתיים שלא הוקף לדירה) |  |
| המלאכה והאיסורים | עקירה והנחה • הוצאה מרשות לרשות • טלטול ארבע אמות ברשות הרבים • איסור טלטול בין רשויות היחיד • איסור טלטול בין רשויות היחיד |  |
| תיקוני החצר והמבוי | עירוב (על ידי צורת הפתח, לחי או קורה) • תיקון חצרות ומבואות • עירוב חצירות • שיתוף מבואות • פסי ביראות • ביטול רשות • חילוק רשויות |  |
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
המלוכה של איי קוק

| --- | --- |
סמל הוד מלכותו מלך איי קוק
 
 נוכחי: צ'ארלס השלישי
 תואר:  הוד מלכותו
 השליט הראשון בבית זה:  אליזבת השנייה
 תקופת המלוכה:  4 באוגוסט 1965 – הווה (59 שנים)
 
המלוכה של איי קוק היא שיטת השלטון באיי קוק, המהווים חלק מממלכת ניו זילנד.
בהתאם לחוקת איי קוק, בראש המלוכה של איי קוק יעמוד המונרך של ניו זילנד (כיום, המלך צ'ארלס השלישי).
בהיעדר המונרך באיי קוק, המונרך מיוצג על ידי המשנה למלך. בפועל המונרך נחשב לראש המדינה, ולו סמכויות רבות. כיום המשנה למלך הוא סר פרדריק גודווין.
יורש העצר כיום של המלוכה של איי קוק, הוא בנו הבכור של המלך צ'ארלס, הנסיך ויליאם, דוכס קיימברידג'.
תואר

תוארו הרשמי של המונרך כיום הוא:
צ'ארלס השלישי, בחסד האל, מלך ניו זילנד ויתר ממלכותיו וטריטוריותיו, ראש חבר העמים, מגן האמונה
Charles the Third, By the Grace of God, King of New Zealand and His other Realms and Territories, Head of the Commonwealth, Defender of the Faith.
תפקיד חוקתי

בשנת 1965 עת שאיי קוק קיבלו מעמד של מדינה נילוית (Associated state) של ניו זילנד, ונחקקה החוקה של האיים, קיבלה על עצמה המלכה אליזבת השנייה את תפקיד המונרך של איי קוק.
סעיף 2 לחוקת האיים קובע כי "הוד מלכותה, המלכה בזכות של ניו זילנד תהיה ראש המדינה של איי קוק".
המונח "המלך בזכות של ניו זילנד" מתייחס להגדרת "ממלכת ניו זילנד" בהתאם למכתב הרשאה משנת 1983 שהוצא למושל הכללי של ניו זילנד, ואשר אושר על ידי איי קוק, הקובע בסעיף 1 שלו כי "ממלכת ניו זילנד" תכלול את ניו זילנד עצמה, וכן את איי קוק, את ניווה, את טוקלאו ואת שטח חסות רוס.
סמכות המונרך של איי קוק עצמאית מסמכותו ביחס לניו זילנד, והמונרך פועל בעצת שרי איי קוק בנושאים הנוגעים לאיים (ואין המונרך רשאי להתייעץ בממשלת ניו זילנד בעניינים הנוגעים לאיים אלה).
תפקיד חוקתי > סדר הירושה

סדר הירושה באיי קוק נקבע על פי חוק ההסדר שנחקק בממלכה המאוחדת בשנת 1701. חוק זה המהווה חלק מהמשפט החוקתי של ניו זילנד, ומכוח חוקת איי קוק גם חלק מהמשפט החוקתי של איי קוק, קובע כי המונרך אינו יכול להיות נוצרי קתולי (עד שנת 2011 נאסר על המונרך גם להיות נשוי לנוצרי קתולי), וכן כי המונרך חייב להיות חבר בכנסייה האנגליקנית בעת עלייתו לשלטון.
מרגע הקמת בית המלוכה של איי קוק, התנתק למעשה המשפט החוקתי של האיים מזה של ניו זילנד, ולכן שינוי חקיקתי בניו זילנד בסדר הירושה לא יחייב את איי קוק.
חוקת איי קוק קובעת כי שינוי במעמד ראש המדינה דורש משאל עם ברוב של שני שלישים מתושבי האיים בעלי זכות הצבעה.
המשנה למלך

לאחר ניסוח חוקת איי קוק, נשא המשנה למלך את התואר "הנציב העליון" (High Commissioner) ומונה על ידי המושל הכללי של ניו זילנד בהמלצת שרי ממשלת ניו זילנד, ובהתייעצות עם ראש ממשלת איי קוק.
בראשית שנות ה-80 תוקנה החוקה, והמילים "הנציב העליון" שהופיעו בה הוחלפו במילים "נציג המלכה" (Queen's Representative),
תיקון משנת 1981 לחוקה קבע כי נציג המלך ימונה ישירות על ידי המלך עצמו ולא על ידי המושל הכללי של ניו זילנד.
סעיף 5 לחוק קבע כי נציג המלך יפעיל את סמכויות השלטון שלו תוך התייעצות עם שרי ממשלת איי קוק.
שינוי זה, בשל אופייה של ממלכת ניו זילנד, ומעמד המושל הכללי בממלכה, השאיר בידי המושל הכללי אך ורק סמכויות הנוגעות לממלכה כולה ואינן נוגעות לאיי קוק - סמכויות בתחום ההגנה, ויחסי החוץ בלבד. בשל השינוי מהווים איי קוק למעשה ממלכה עצמאית בממלכות חבר העמים מבחינה פנימית, בה שולט המונרך ישירות, אף ששליטה זו מקורה בסמכות המונרך כמונרך ניו זילנד, ותואר המונרך הוא בהתאם.
סמכות חקיקה

על מנת שחקיקה באיי קוק תיכנס לתוקפה נדרשת הסכמה של המונרך לדבר החקיקה. הסכמה זו ניתנת לרוב על ידי נציג המונרך, אולם הנציג יכול להעביר את דבר החקיקה למונרך עצמו להסכמתו.
סמלי המונרכיה

סמלי המונרך מופיעים על מסמכים רשמיים של איי קוק.
חברי הממשלה, הפרלמנט והשופטים של בית המשפט העליון נדרשים להישבע אמונים למונרך כראש המדינה של איי קוק.
יום הולדתו של המונרך המצויים ביום שני הראשון של חודש יוני, הוא חג לאומי באיי קוק.
מאחר שאיי קוק משתמשים בדולר ניו זילנדי, דיוקנה של המלכה מופיע על מטבעות וכן כסימן מים על שטרות באיי קוק. שטר ה-20 דולרים נושא את דיוקן המלכה במרכזו.
המלכה אליזבת השנייה ביקרה באיי קוק פעם אחת - ב-28 - 29 בינואר 1974.
ראו גם

המלוכה הבריטית
ראו גם > אזורים אחרים ומלכויות עבר

הקיסרות ההודית
המלוכה ההודית
המלוכה הפקיסטנית
הערות שוליים

↑  
Her Majesty the Queen in Right of New Zealand shall be the Head of State of the Cook Islands
↑  
"The Queen's Representative in the performance of his functions as the representative of Her Majesty the Queen shall act on the advice of Cabinet, the Prime Minister, or the appropriate Minister as the case may be..."
| המלכה אליזבת השנייה |
| --- | --- | --- |
| כתרים של ממלכות חבר העמים |  מלכת אנטיגואה וברבודה • מלכת אוסטרליה • מלכת איי שלמה • מלכת איי בהאמה • מלכת בליז • מלכת ג'מייקה • מלכת גרנדה • מלכת הממלכה המאוחדת • מלכת טובלו • מלכת ניו זילנד (מלכת איי קוק) • מלכת סנט וינסנט והגרנדינים • מלכת סנט לוסיה • מלכת סנט קיטס ונוויס • מלכת פפואה גינאה החדשה • מלכת קנדה  |  |
| כתרים לשעבר | מלכת פקיסטן • מלכת דרום אפריקה • מלכת סרי לנקה • מלכת גאנה • מלכת ניגריה • מלכת טנזניה • מלכת סיירה לאון • מלכת אוגנדה • מלכת קניה • מלכת מלטה • מלכת גמביה • מלכת גינאה • מלכת מאוריציוס • מלכת פיג'י • מלכת ברבדוס  |  |
| תארים | ראש חבר העמים הבריטי • הצ'יף הגדול של פיג'י |  |
| אירועים רשמיים |  הכתרתה • יובל הכסף • יובל האודם • יובל הזהב • יובל היהלום • יובל הספיר • יובל הפלטינה • יום הולדתה הרשמי של המלכה • יום ויקטוריה • מותה של אליזבת השנייה • הלוויית המלכה אליזבת השנייה  |  |
בלאראט

| --- | --- |

מראה אווירי של העיר
 מדינה:  אוסטרליה אוסטרליה
 מדינה:  ויקטוריה (אוסטרליה) ויקטוריה
 שפה רשמית:  אנגלית
 תאריך ייסוד:  1838
 שטח:  113.7 קמ"ר
 גובה:  435 מטרים
 אוכלוסייה:  ‏
  ‑ בעיר:  116,201 (21 באוגוסט 2021)
  ‑ צפיפות:  755.8 נפש לקמ"ר (2011)
 קואורדינטות:  37°33′39″S 143°50′51″E﻿ / ﻿37.560833333333°S 143.8475°E﻿ / -37.560833333333; 143.8475 
 אזור זמן:  UTC +10
 https://www.visitballarat.com.au/
  מפת מיקום  מפה מפורטת   (למפת אוסטרליה מוגדלת) בריזבן סידני קנברה מלבורן הובארט אדלייד פרת' דרוויןבלאראט(למפת אוסטרליה רגילה) בריזבן סידני קנברה מלבורן הובארט אדלייד פרת' דרוויןבלאראט(למפת ויקטוריה רגילה) מלבורן ג'ילונג בנדיגו מילדורה שפרטון וורנמבול טרארלגון ניו סאות' ויילס א ו ה ד ר ו מ י ת  הבירה מצר בסבלאראט(למפת ויקטוריה מוגדלת) מלבורן ג'ילונג בנדיגו מילדורה שפרטון וורנמבול טרארלגון ניו סאות' ויילס א ו ה ד ר ו מ י ת  הבירה מצר בסבלאראט  he tabBackground:;tabBorder:#aaa;defaultTab:0;
בלאראט (באנגלית: Ballarat) היא עיר במדינת  ויקטוריה שבאוסטרליה. העיר שוכנת על גדות נהר יארוווי (Yarrowee) במישורים שממערב ל"רכס החוצה הגדול" (Great Dividing Range), במרחק של 105 ק"מ מצפון-מערב לבירת המדינה מלבורן. בלאראט היא העיר השלישית בגודלה בוויקטוריה ואוכלוסייתה מנתה 85,935 תושבים במפקד 2011.
העיר נקראה בשמה על ידי המתיישב הסקוטי ארצ'יבלד יוילי (Archibald Yuille) שייסד אותה ב-1837. יוילי הקים במקום חווה לגידול כבשים שקרא לה בשם האבוריג'יני המקורי "באלא – אראט" שמשמעותו "מקום מנוחה". בלאראט היא אחת מהערים בוויקטוריה שהתפתחו בקצב מהיר במהלך התקופה הוויקטוריאנית. הבהלה לזהב בשנות החמישים של המאה ה-19 האיצה את פיתוחה של העיר שהפכה מחווה קטנה לגידול כבשים ליישוב גדול. באוגוסט 1851 התגלה במקום זהב והשמועה משכה לאזור כ-20,000 מחפשי זהב שנהרו לאזור תוך כמה חודשים. שלא כמו ערים שצמחו במהירות במהלך הבהלה לזהב, מרבצי הזהב בבלאראט הניבו תפוקה מרשימה במשך עשורים.
ב-1854 פרץ בעיר מרד יוריקה (Eureka Rebellion), המרד המזוין היחידי בהיסטוריה של אוסטרליה. אחת ההשלכות של המרד הייתה מיסודה של זכות ההצבעה באוסטרליה והוא מהווה אבן דרך חשובה בתולדותיה של הדמוקרטיה באוסטרליה. דגל המרד המקורי מוצג עד היום במוזיאון הדמוקרטיה בבאלראט. אתרים נוספים בעלי חשיבות לאומית הם הגנים הבוטניים של בלאראט, בניין תיאטרון שקיים מאז 1875, מצפה כוכבים שהוקם ב-1886 ושדרת הזיכרון הראשונה שהוקמה באוסטרליה לאחר מלחמת העולם הראשונה.
בלאראט הוכרזה כעיר ב-1871 ושגשוגה המשיך עד לסוף המאה ה-19 בקצב דומה לזה של מלבורן ושל ג'ילונג. בהמשך הואטה צמיחתה עם חלוף הבהלה לזהב. באולימפיאדת מלבורן ב-1956 ארחה בלאראט את תחרויות החתירה והקיאקים. העיר היא המרכז המסחרי הראשי של הרמות המרכזיות של ויקטוריה ויעד תיירותי חשוב.
הערות שוליים

↑  בלאראט במפקד 2011
↑  "Victoria - Mount Alexander". Sydney Morning Herald. 11 December 1852. p. 2.
| --- | --- |
בקרת זהויות :  NLI: 987007548073405171  GND: 4292709-2  LCCN: n79089345  MusicBrainz: c7b2d6f2-c5c2-42fe-9810-48c31e031cbb  VIAF: 145404560   WorldCat (עם VIAF): 145404560